צ'סטר טרנר

צ'סטר דוויין טרנר (נולד ב-5 בנובמבר 1966) הוא רוצח סדרתי ועבריין מין אמריקאי שנידון למוות על תקיפה מינית ורצח של ארבע עשרה נשים בלוס אנג'לס בין השנים 1987 ל-1998. טרנר בילה חלק ניכר מחייו הבוגרים ללא קורת גג לפני לכידתו. במהלך מסע הרצח שלו, הוא בילה זמן מה בכלא, על פשעים שאינם קשורים למסע הרצח. בשנת 2002, טרנר נידון לשמונה שנות מאסר בגין אונס של אישה שהוא ביצע מוקדם יותר באותה שנה. בזמן שהייתו בכלא, בדיקות DNA קשרו את טרנר למספר מקרי רצח ואונס בלתי פתורים. הוא נידון למוות ביולי 2007 בגין אחת עשר רציחות, ונידון למוות בשנית ביוני 2014 בגין ארבע רציחות נוספות. כמו כן, הורשע טרנר ברציחת העובר של אחת מקורבנותיו.התובעים כינו את טרנר "אחד הרוצחים הסדרתיים הפוריים ביותר בהיסטוריה של העיר".

חייו האישיים 
טרנר נולד ב-5 בנובמבר 1966 בוורן, ארקנסו. הוא עבר ללוס אנג'לס עם אמו כשהיה בן חמש לאחר שהוריו נפרדו. הוא למד בבתי ספר ציבוריים בלוס אנג'לס ולמד בתיכון "לוק" עד שנשר. בצעירותו הוא עבד בפיצריה כטבח ומשלוחן, וגר עם אמו עד שהיא עברה ליוטה. לאחר מכן, הוא עבר בין מקלטים ומוסדות שונים לחסרי בית. בשנת 1992, טרנר החל לצאת עם פלישיה קולייר, איתה נולד לו ילד אחד. לטרנר היו בסך הכל ארבעה ילדים מנשים שונות, כמה מהם גודלו על ידי אמו לאחר מעצרו. טרנר נכלא מספר פעמים בשנות ה-80 וה-90 בגין גניבה והחזקת סמים. בשנת 1995, הוא נעצר, ומאוחר יותר הורשע, בגין גניבת רכב. כמו כן, הוא נכלא בגין תקיפת שוטר והתעללות בבעל חיים ב-9 באפריל 1997.

הרציחות 
קורבן הרצח המאושר הראשון של טרנר הייתה דיאן ג'ונסון בת ה-21. גופתה נמצאה ב-9 במרץ 1987, על ידי שני נהגים שחלפו באזור סלילת כבישים ממערב לנמל. על פי חומרי החקירה היא נאנסה, נחנקה והופשטה מבגדיה.

ביוני 1987, גופתה של אלנדרה ג'ויס באן בת ה-33 נמצאה עירומה כשהיא מוטלת בערימת אשפה. גופתה התגלתה על ידי אלווין מקתומס בן ה-11. נתיחה שלאחר המוות מצאה חתכים, חבלות ושפשופים על כל גופה ופניה. ב-29 באוקטובר 1987, גופתה העירומה חלקית של אנט ארנסט בת ה-26, נמצאה מוטלת בצד כביש. בינואר 1989, גופתה העירומה חלקית של אניטה פישמן ברייר בת ה-31 התגלתה מחוץ למוסך בסמטה. ב-23 בספטמבר 1989, גופתה העירומה חלקית של רג'ינה נדין וושינגטון בת ה-27 נמצאה בתוך מוסך. היא הייתה בחודש השישי להריונה, ומותו של העובר שכונה "בייבי וושינגטון", יוחס לחניקתה של האם, ותחילה נקבע שגם הוא נרצח.

ב-16 בנובמבר 1992, הקורבן השביעי הידוע, דברה ויליאמס בת ה-32, נמצאה מתה. חודש לאחר מכן, ב-16 בדצמבר, נמצאה גופתה של מרי אדוארדס בת ה-41. באפריל 1993 התגלתה גופתה החנוקה והעירומה חלקית של אנדריאה טריפלט בת ה-29. חודש לאחר מכן, ב-16 במאי, נמצאה גם גופתה של דסרה אלמה ג'ונס בת ה-29, חנוקה ועירומה חלקית. ב-12 בפברואר 1995 נמצאה גופתה העירומה של נטלי ג'ואן פרייס בת ה-31. ב-6 בנובמבר 1996, גופתה של מילדרד ויליאמס ביסלי בת ה-45 נמצאה עירומה חלקית. בפברואר 1997, סינתיה אנט ג'ונסון בת ה-30 נמצאה חנוקה למוות. ב-3 בפברואר 1998, נמצאה גופתה של פאולה דונל ואנס בת ה-38.

ב-6 באפריל 1998, גופתה של הקורבן האחרון, ברנדה בריז בת ה-39, נמצאה חנוקה בשירותים ניידים. היא נמצאה במרחק של 50 מטרים בלבד מהמלון שבו שהה טרנר באותה עת.

המעצר 
במרץ 2002, טרנר עבד כמאבטח במקלט לחסרי בית במרכז העיר לוס אנג'לס. באותו חודש, הוא תקף מינית את מריה מרטינז בת ה-47. הוא פנה אל מרטינז לפני המתקפה כדי לבקש ממנה מצית, ולאחר מכן תפס את צווארה ואנס אותה במשך כשעתיים ואיים להרוג אותה אם תספר למשטרה. טרנר נעצר, הורשע באונס, ונשפט לשמונה שנות מאסר. טרנר נדרש לתת דגימת DNA כחלק מתנאי המאסר שלו. בספטמבר 2003, בהתבסס על הדגימה הזו, נקשר טרנר לרציחותיהם של שתי נשים, ועד אוקטובר 2004 הצליחו לקשור אותו לעוד עשרה מקרי רצח לא מפוענחים. טרנר הועמד לדין ב-22 בדצמבר 2004 בעשרה אישומי, רצח אך טען לחפותו. בהמשך החקירה, הצליחו לקשור את טרנר לעוד מקרים של רצח בהתבסס על בדיקות ה-DNA.

ההרשעות 
טרנר הורשע ב-11 רציחות ב-10 במאי 2007, ונידון למוות ב-10 ביולי 2007. בפברואר 2011, טרנר הואשם בארבעה רציחות נוספות, אלה של סינתיה ג'ונסון, אלנדרה באן, מרי אדוארדס ודבורה ויליאמס. הרשויות אמרו שה-DNA קשר את טרנר לרציחות. ב-19 ביוני 2014, טרנר הורשע באותן רציחות וקיבל גזר דין מוות נוסף ב-26 ביוני 2014. ב-30 בנובמבר 2020, בית המשפט העליון של קליפורניה הפך את הרשעתו של טרנר ברצח העובר שטרם נולד. עם זאת, גזר דין המוות על 14 הקורבנות האחרים נותר על כנו.

ראו גם 
 ג'רלד סטאנו
 רונלד דומיניק

הערות שוליים 

רוצחים סדרתיים אמריקאים